**Νομιμοποιητικά έγγραφα των Χρηστών του Συστήματος για την υποβολή αίτησης σύναψης Σύμβασης Σύνδεσης**

Όλοι οι Χρήστες ανεξαρτήτως της μορφής τους, υποχρεούνται σε προσκόμιση[[1]](#footnote-1)

* Εγγράφων από τα οποία να προκύπτει η πλήρης ονομασία και διεύθυνση του Χρήστη, ο αρμόδιος για την επικοινωνία, ο αριθμός τηλεφώνου, ο αριθμός φαξ και η ηλεκτρονική διεύθυνση για την επικοινωνία του Διαχειριστή με το Χρήστη (τα ανωτέρω αναγράφονται στο πρότυπο της Υπεύθυνης Δήλωσης που προσκομίζεται ως εξής):
  + ΥΠΕΥΘΥΝΗ ΔΗΛΩΣΗ του Εκπροσώπου Παραγωγών με θεώρηση του γνησίου της υπογραφής, σε περίπτωση κοινού αιτήματος για σύναψη ΣΣ, όπου ο Εκπρόσωπος που ορίζεται είναι φυσικό πρόσωπο
  + ΥΠΕΥΘΥΝΗ ΔΗΛΩΣΗ του Νόμιμου Εκπροσώπου του Παραγωγού/Εκπροσώπου με θεώρηση του γνησίου της υπογραφής, σε περίπτωση που ο Παραγωγός/Εκπρόσωπος που υποβάλλει αίτημα για σύναψη ΣΣ είναι Νομικό Πρόσωπο
  + ΥΠΕΥΘΥΝΗ ΔΗΛΩΣΗ του Παραγωγού ή οποιουδήποτε προσώπου εξουσιοδοτείται από αυτόν με θεώρηση του γνησίου της υπογραφής, σε περίπτωση που ο κάτοχος της Βεβαίωσης παραγωγής που υποβάλλει αίτημα για σύναψη ΣΣ είναι Φυσικό Πρόσωπο
* Ενιαίο Πιστοποιητικό Δικαστικής Φερεγγυότητας, εκδοθέν από το Πρωτοδικείο της έδρας του Χρήστη για Νομικά και Φυσικά Πρόσωπα.
* Επικυρωμένο αντίγραφο του πλέον πρόσφατου Κωδικοποιημένου Καταστατικού της εταιρείας, στο οποίο να περιλαμβάνονται όλες οι τροποποιήσεις που έλαβαν χώρα μέχρι την κατάθεση της αίτησης για σύναψη ΣΣ για Νομικά Πρόσωπα ή αντίγραφο του Δελτίου αστυνομικής ταυτότητας για Φυσικά Πρόσωπα.
* Αναλυτικό Πιστοποιητικό Ισχύουσας Εκπροσώπησης του Γ.Ε.ΜΗ. από το οποίο προκύπτει η σύνθεση του οργάνου διοίκησης του Χρήστη και η νόμιμη εκπροσώπησή του για Νομικά Πρόσωπα, καθώς και κάθε άλλο έγγραφο που αποδεικνύει το διορισμό και τη νόμιμη εξουσία ή την παροχή εξουσιοδότησης προς το/α πρόσωπο/α που θα υπογράψει/ουν τη Σύμβαση Σύνδεσης ή/και κάθε τυχόν αναγκαία τροποποίησή της.
* Γενικό Πιστοποιητικό Γ.Ε.ΜΗ. (μεταβολών και ιστορικότητας) για Νομικά Πρόσωπα που πιστοποιεί τη νόμιμη καταχώριση του Χρήστη στα μητρώα του και βεβαιώνει ότι:

(i) ο Χρήστης δεν έχει υποβληθεί σε διαδικασία λύσης ή εκκαθάρισης,

(ii) όλες τις τροποποιήσεις του Καταστατικού από την καταχώρισή του στο Γ.Ε.ΜΗ.

* Κατά περίπτωση, συμβολαιογραφικό πληρεξούσιο σύμφωνα με το οποίο οι κάτοχοι των σταθμών παραγωγής εξουσιοδοτούν τον κοινό εκπρόσωπο που ορίζουν ως ειδικό πληρεξούσιο, για να τους εκπροσωπεί και να τους αντιπροσωπεύει, όπου απαιτείται, ενώπιον του ΑΔΜΗΕ σύμφωνα με τα άρθρα 135 του ν.4685/2020 και 12 του ν.4951/2022 (σύμφωνα με το πρότυπο που είναι αναρτημένο στην ιστοσελίδα του ΑΔΜΗΕ).
* Ειδικά για τους Εξαιρούμενους σταθμούς για την υποβολή αιτήματος του κοινού εκπροσώπου για σύναψη ΣΣ απαιτείται η προσκόμιση των αντίστοιχων νομιμοποιητικών εγγράφων, σε περίπτωση μεταβολής που επήλθε μετά την υποβολή της αίτησης για χορήγηση ΟΠΣ ή Υπεύθυνη Δήλωση ότι δεν έχει επέλθει έκτοτε καμία μεταβολή.

Σημειώνεται ότι, εκτός από τα προαναφερόμενα, ενδέχεται, κατά περίπτωση, να ζητηθούν και συμπληρωματικά έγγραφα, τα οποία θα προκύψουν από το νομικό έλεγχο του φακέλου.

1. Όλα τα προσκομιζόμενα Πιστοποιητικά-Υπεύθυνες Δηλώσεις θα πρέπει να είναι πρόσφατης ημερομηνίας εκδόσεως, **όχι μεγαλύτερης των τριών μηνών** από την ημερομηνία προσκόμισής τους στο Διαχειριστή. Περαιτέρω, τα αντίγραφα πρακτικών των οργάνων διοίκησης των νομικών προσώπων θα πρέπει να είναι υπογεγραμμένα από τους κατά το καταστατικό αρμόδιους, ως ακριβή αντίγραφα ή ακριβή αποσπάσματα. [↑](#footnote-ref-1)